Дора Габе
Звездата на Исуса

chitanka.info

Три дечица си вървели

и звезда видели,

по-голяма, по-светлива,

също като жива.

Гледат сребро-посребрени

всичките пътечки,

а по тях се разпълзели

златни буболечки.

И децата стават злато,

а сребро — косите,

в ясната пътека ходят

и се чудят трите.

Там, където се допира

земята с небето,

ясната звездичка спира

и пада в полето.

Сребърният път отива

право до звездата,

като слънце греят в него

смаяни децата.

Те видели и познали:

Бог Исус се ражда,

а звездата, дето води,

пътя им обажда.

Затова е позлатила,

посребрила всички:

и пчелици, и мушици,

и цветя, и птички!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.